CELEX: 52019PC0138
Language: sk
Date: 2019-03-18
Title: Návrh VYKONÁVACIE ROZHODNUTIE RADY, ktorým sa Taliansku v súlade s článkom 19 smernice 2003/96/ES povoľuje, aby v určených zemepisných oblastiach uplatňovalo znížené sadzby dane z plynového oleja a zo skvapalneného ropného plynu používaných na vykurovacie účely

EURÓPSKA KOMISIA
            V Bruseli18. 3. 2019
            COM(2019) 138 final
            2019/0079(NLE)
            Návrh
            VYKONÁVACIE ROZHODNUTIE RADY,
            ktorým sa Taliansku v súlade s článkom 19 smernice 2003/96/ES povoľuje, aby v určených zemepisných oblastiach uplatňovalo znížené sadzby dane z plynového oleja a zo skvapalneného ropného plynu používaných na vykurovacie účely
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Zdaňovanie energetických výrobkov a elektriny v EÚ je upravené smernicou Rady 2003/96/ES(
                  1
               ) (ďalej len „smernica o zdaňovaní energie“ alebo „smernica“).
            
            
               Podľa článku 19 ods. 1 uvedenej smernice môže Rada popri ustanoveniach stanovených najmä v článkoch 5, 15 a 17 na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo úľav na spotrebných daniach z osobitných dôvodov politiky.
            
            
               Cieľom tohto návrhu je povoliť Taliansku, aby mohlo v určitých obzvlášť znevýhodnených oblastiach uplatňovať znížené sadzby dane z plynového oleja a zo skvapalneného ropného plynu (ďalej len „LPG“) používaných na vykurovacie účely s cieľom čiastočne vykompenzovať vysoké vykurovacie náklady, ktoré vznikajú obyvateľom v takýchto zemepisných oblastiach. Vysoké náklady na vykurovanie sú spôsobené buď veľmi nepriaznivými klimatickými podmienkami alebo nepriaznivými klimatickými podmienkami alebo izolovanosťou týchto oblastí v spojení s ťažkosťami pri obstarávaní palív.
            
            
               Daňová úľava je uplatniteľná v zemepisných oblastiach, ktoré spĺňajú tieto kritériá:
            
            
               Podľa článku 8 ods. 10 talianskeho zákona č. 448/1998 sa toto zvýhodnenie uplatňuje na dodávky predmetných palív (plynového oleja a LPG), ktoré sa používajú v obciach:
            
            
               ·zaradených do klimatickej zóny F (veľmi nepriaznivé klimatické podmienky v rámci územia Talianska) vymedzenej v prezidentskom dekréte č. 412 z 26. augusta 1993,
            
            
               ·ktoré nemajú sieť distribúcie plynu a sú zaradené do klimatickej zóny E vymedzenej v uvedenom prezidentskom dekréte č. 412/1993. V tomto prípade, ako sa stanovuje v článku 8 ods. 10 písm. c) bode 4 zákona č. 448/1998, sa toto zvýhodnenie zruší okamžite po tom, ako sa obec pripojí na sieť distribúcie plynu,
            
            
               ·na Sardínii a menších ostrovoch, pokiaľ príslušné obce nemajú prístup k sieti zemného plynu. Tento režim pokrýva všetky talianske ostrovy s výnimkou Sicílie.
            
            
               •Všeobecný kontext
            
            
               Listom z 31. októbra 2018 požiadali talianske orgány o povolenie uplatňovať v určitých obzvlášť znevýhodnených zemepisných oblastiach znížené sadzby dane z plynového oleja a LPG používaných na vykurovacie účely prostredníctvom predĺženia vykonávacieho rozhodnutia Rady 2014/695/EÚ z 24. septembra 2014, ktorým sa Taliansku povoľuje, aby v zemepisných oblastiach vymedzených v článku 8 ods. 10 talianskeho zákona č. 448/1998 uplatňovalo znížené sadzby dane z plynového oleja a LPG používaných na vykurovacie účely podľa článku 19 smernice 2003/96/ES(
                  2
               ) . Na základe uvedeného rozhodnutia sa Taliansku povolilo, aby do 31. decembra 2018 v týchto znevýhodnených oblastiach uplatňovalo znížené sadzby spotrebnej dane z domáceho paliva a LPG používaných na vykurovanie. Taliansko odôvodňuje svoju žiadosť o odchýlku rozmanitosťou svojho územia, ktoré sa vyznačuje odlišnými klimatickými a zemepisnými podmienkami. Vnútroštátne úrovne spotrebnej dane z plynového oleja a LPG používaných na vykurovanie v Taliansku sú relatívne vysoké. Aby sa predišlo nadmernej záťaži určitých spotrebiteľov obzvlášť závislých od vykurovania, Taliansko zaviedlo znížené sadzby dane v určitých častiach svojho územia a chcelo by aj naďalej uplatňovať úľavy pre územia, na ktoré sa vzťahuje článok 8 ods. 10 talianskeho zákona č. 448/1998. Počet obcí bez prepravnej siete pre metán, ktoré využívajú predmetnú daňovú úpravu, pokiaľ patria do klimatickej zóny E, sa postupne a výrazne znižoval vďaka dokončeniu budovania siete pre metán. Ich počet za znížil z pôvodných 608 na dnešných 260.
            
            
               Navrhované úľavy sú nižšie ako úľavy stanovené v predchádzajúcom rozhodnutí. Daňová úľava povolená vykonávacím rozhodnutím Rady 2014/695/EÚ predstavovala úľavu 129,11 EUR na 1 000 litrov v prípade plynového oleja (čím uplatniteľná daňová sadzba klesla na 274,10 EUR na 1 000 litrov) a 159,07 EUR na 1 000 kg v prípade LPG (čím uplatniteľná daňová sadzba klesla na 30,87 EUR na 1 000 kg).
            
            
               Od 11. decembra 2015 sa zvýhodnenie znížilo o 5,07 % (v súlade s článkom 2 dekrétu predsedu Rady ministrov z 29. septembra 2015, ktorým sa vykonáva článok 1 ods. 242 zákona č. 190 z 23. decembra 2014) a daňové úľavy v súčasnosti predstavujú 122,56 EUR na 1 000 litrov v prípade plynového oleja používaného ako vykurovacie palivo (čím uplatniteľná daňová sadzba klesla na 280,65 EUR na 1 000 litrov) a 151,01 EUR na 1 000 kg v prípade LPG používaného ako vykurovacie palivo (čím uplatniteľná daňová sadzba klesla na 38,93 EUR na 1 000 kg).
            
            
               Taliansko chce pomocou povolenia, o ktoré požiadalo, zachovať tieto existujúce daňové úľavy v určených zemepisných oblastiach.
            
            
               Daňová úľava teda v súčasnosti predstavuje v priemere 9 – 10 % ceny plynového oleja používaného ako vykurovacie palivo a približne 6 % ceny LPG používaného na ten istý účel. Konkrétne v klimatických zónach E a F dnes daňová úľava predstavuje približne 10 % ceny LPG a plynového oleja používaných ako vykurovacie palivo.
            
            
               Uplatniteľné sadzby dane sa nachádzajú nad minimálnou úrovňou zdanenia predpísanou v smernici.
            
            
               Daňové zvýhodnenie sa nemôže kombinovať s inými úľavami na spotrebných daniach.
            
         
         
            
               Podľa talianskych orgánov je daňová diferenciácia založená na objektívnych kritériách a jej cieľom je zabezpečiť zemepisnú kontinuitu so zvyšným územím Talianska, t. j. má zabezpečiť, aby mali obyvatelia v oprávnených oblastiach porovnateľné podmienky s ostatnými obyvateľmi Talianska, a to prostredníctvom zníženia ich neprimerane vysokých nákladov na vykurovanie. Výška daňovej úľavy je rovnaká pre všetkých používateľov; jediným cieľom úľavy je čiastočne zmierniť dodatočné vykurovacie náklady obyvateľov v oprávnených oblastiach zapríčinené studeným podnebím alebo ťažkosťami pri zásobovaní palivami.
            
            
               Podľa talianskych orgánov sú dodatočné náklady spojené s prepravou plynového oleja a LPG v horských oblastiach v porovnaní so zvyškom krajiny vyššie o 140 %.
            
            
                Pokiaľ ide o náklady na cestnú nákladnú dopravu, záleží na type vozidla. V prípade horských oblastí a menších ostrovov (kde neexistujú skladovacie zariadenia pre ropné produkty), sa LPG a plynový olej na vykurovacie účely prepravujú nákladnými autami s prívesom, čo v porovnaní s ťahačmi s návesom predstavuje dodatočné náklady na úrovni 70 – 80 %. Nutnosť používať tieto malé nákladné vozidlá vyplýva z charakteru ciest, ktoré sú ťažko zjazdné, a z nízkych množstiev dodávok paliva.
            
            
               Okrem toho by sa v prípade ostrovov mali pripočítať náklady na trajekt. Takáto položka môže veľmi výrazne zvýšiť náklady na dopravu, a to až 4-násobne.
            
            
               Špecifický charakter ostrovov spočíva v tom, že vzhľadom na ich zemepisné osobitosti sú možnosti zásobovania palivami obmedzené, čo sa prejavuje vyššou cenou ako v pevninskom Taliansku vzhľadom na dodatočné prepravné náklady. Daňová úľava nevedie k nadmernej kompenzácii a neznižuje ceny LPG a plynového oleja pod cenovú úroveň na pevnine. Pokiaľ ide o uplatňovanie subvencie na menších ostrovoch, na daných miestach je logistický reťazec nevyhnutne nákladnejší ako v pevninskom Taliansku. Vyššie náklady vyplývajú z nedostatku primárnej logistiky, čo vedie k vyšším distribučným nákladom. Vyššie náklady sú okrem iného spôsobené často problematickým cestným prístupom, vyššími nákladmi na pohonné hmoty než na pevnine, prepravnými nákladmi spojenými s prístupom na menšie ostrovy a obmedzenými množstvami jednotlivých dodávok. Podľa odhadov talianskych orgánov sú tieto náklady približne o 10 – 15 % vyššie ako zodpovedajúce náklady v pevninskom Taliansku.
            
            
               Talianske orgány uvádzajú, že počas posledných rokov sa vďaka opatreniu znížila koncová nákupná cena LPG a plynového oleja používaných na vykurovanie o približne 10 %.
            
            
               Pokiaľ ide o napredovanie vnútroštátnej distribučnej siete zemného plynu, talianske orgány konštatujú, že postup budovania distribučnej siete pre metán na talianskom území možno považovať v zásade za dokončený. Vzhľadom na rozmanitosť talianskeho územia, ktoré sa vyznačuje mimoriadne rôznorodou fyzickou geografiou, však budovanie siete zostáva obzvlášť problematické, či dokonca niekedy v istých častiach územia neuskutočniteľné, a to aj pre náklady, ktoré s tým súvisia. Preto región Sardínie, malé ostrovy a celý rad obcí, ktoré sa nachádzajú v typicky horských oblastiach, stále nemajú prístup k metánu a v niektorých prípadoch ani nikdy mať nebudú.
            
            
               Ročný rozpočtový výdavok na opatrenie predstavuje približne 230 miliónov EUR.
            
            
               •Existujúce ustanovenia v oblasti návrhu
            
            
               Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny a rozhodnutie Rady 2014/695/EÚ z 29. septembra 2014, ktorým sa Taliansku povoľuje, aby v určených zemepisných oblastiach uplatnilo znížené sadzby dane z plynového oleja a LPG používaných na vykurovacie účely v súlade s článkom 19 smernice 2003/96/ES.
            
            
               •Súlad s ostatnými politikami a cieľmi Únie
            
            
               Každú žiadosť o odchýlku podľa článku 19 smernice o zdaňovaní energie musí preskúmať Komisia, ktorá pritom zohľadní riadne fungovanie vnútorného trhu, potrebu zabezpečiť spravodlivú hospodársku súťaž a politiky EÚ v oblastiach zdravia, životného prostredia, energetiky a dopravy.
            
            
               Daňová diferenciácia čiastočne zmierňuje dodatočné náklady na vykurovanie vzniknuté občanom v určitých zemepisných oblastiach Talianska, ktoré sú obzvlášť znevýhodnené v porovnaní so zvyšným územím a v ktorých by teda štandardná daňová sadzba uplatniteľná na plynový olej a LPG používané na vykurovacie účely mohla mať za následok nadmerné daňové zaťaženie. Táto zemepisná nevýhoda sa premieta do dodatočných nákladov na vykurovanie, ktoré sú spôsobené nepriaznivými klimatickými podmienkami alebo izolovanosťou týchto oblastí v spojení s nedostupnosťou alternatívnych vykurovacích zdrojov, najmä absenciou prístupu k sieti zemného plynu.
            
            
               Znížená sadzba dane v prípade plynového oleja a LPG zostane vyššia ako minimálne úrovne EÚ pre zdaňovanie stanovené v smernici o zdaňovaní energie a iba čiastočne zmierni dodatočné náklady na vykurovanie, ktoré vznikajú v daných zemepisných oblastiach.
            
            
               Úľava sa preto môže považovať za zlučiteľnú s cieľom poskytnúť daňový stimul na účely energetickej účinnosti. Opatrenie nebolo posúdené ako nezlučiteľné s príslušnými politikami EÚ v oblasti životného prostredia a energetiky.
            
            
               Okrem toho je toto opatrenie prijateľné z hľadiska dobrého fungovania trhu a potreby zabezpečiť spravodlivú hospodársku súťaž. Jeho jediným cieľom je čiastočne vykompenzovať dodatočné náklady na vykurovanie spojené s objektívnymi podmienkami v daných oblastiach. Daňová úľava nie je kumulatívna so žiadnym iným druhom daňových úľav a neuplatňuje sa na iné použitie vykurovacích palív než vykurovanie priestorov.
            
            
               V článku 19 ods. 2 smernice 2003/96/ES sa pre tento druh opatrenia stanovuje maximálne obdobie šiestich rokov s možnosťou predĺženia. So zreteľom na to, že súčasné opatrenie nemá žiadny negatívny vplyv na obchod v rámci EÚ ani na všeobecnú úroveň zdanenia pohonných hmôt v Taliansku, Komisia v záujme zabezpečenia právnej istoty pre dané regióny navrhuje v tejto fáze udeliť povolenie na obdobie šiestich rokov, t. j. od 1. januára 2019 do 31. decembra 2024.
            
            
               V záujme toho, aby sa nenarušil budúci všeobecný vývoj súčasného právneho rámca, je však vhodné stanoviť, že ak by Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, toto rozhodnutie stratí účinnosť dňom, ktorým sa takéto zmenené pravidlá začnú uplatňovať.
            
            
               Ak by Rada prijala takýto nový systém a Komisia by usúdila, že toto navrhované povolenie je aj naďalej opodstatnené, kladne a včas preskúma prípadnú žiadosť Talianska o podobné povolenie prispôsobené uvedenému novému systému, aby sa zabezpečila kontinuita súčasného návrhu.
            
            
               •Pravidlá štátnej pomoci
            
         
         
            
               Opatrenie môže predstavovať štátnu pomoc v súlade s článkom 107 ods. 1 Zmluvy o fungovaní Európskej únie (ZFEÚ). Keďže znížené sadzby presahujú minimálne úrovne EÚ, na opatrenie by sa vzťahoval článok 44 nariadenia 651/2014/ES (všeobecné nariadenie o skupinových výnimkách), a považovalo by sa tak za zlučiteľné s vnútorným trhom. Po uplynutí platnosti všeobecného nariadenia o skupinových výnimkách 31. decembra 2020 zostáva pomoc naďalej oslobodená počas obdobia prispôsobenia v trvaní šiestich mesiacov (pozri článok 58 ods. 4 všeobecného nariadenia o skupinových výnimkách). Týmto rozhodnutím nie sú dotknuté uplatniteľné pravidlá štátnej pomoci počas obdobia, na ktoré sa vzťahuje odchýlka.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 19 smernice Rady 2003/96/ES.
            
            
               •Zásada subsidiarity
            
            
               Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci EÚ v zmysle článku 3 zmluvy.
            
            
               Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
            
            
               •Zásada proporcionality
            
            
               Návrh je v súlade so zásadou proporcionality. Daňová úľava nepresahuje rámec nevyhnutný na dosiahnutie predmetných cieľov. Daňové úľavy sú uplatniteľné v určených zemepisných oblastiach. Povolené sadzby dane sa nachádzajú nad minimálnou úrovňou zdanenia predpísanou v smernici.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               V článku 19 smernice 2003/96/ES sa stanovuje iba tento druh opatrenia.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Toto opatrenie si nevyžaduje hodnotenie existujúcich právnych predpisov.
            
            
               •Konzultácie so zainteresovanými stranami
            
            
               Návrh spočíva v daňovej úľave, ktorá sa týka iba Talianska.
            
            
               •Získanie a využívanie expertízy
            
            
               Externá expertíza sa nevyužila.
            
            
               •Posúdenie vplyvu
            
         
         
            
               Nevykonalo sa žiadne posúdenie vplyvu.
            
            
               •Základné práva
            
            
               Opatrenie nemá žiadny vplyv na základné práva.
            
            
               4.VPLYV NA ROZPOČET
            
            
               Toto opatrenie nepredstavuje pre Úniu žiadnu finančnú ani administratívnu záťaž. Návrh preto nemá žiadny vplyv na rozpočet Únie.
            
            
               5.ĎALŠIE PRVKY
            
            
               Plány vykonávania, spôsob monitorovania, hodnotenia a podávania správ
            
            
               Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Stanovuje sa na obmedzené obdobie šiestich rokov. Daňová sadzba, ktorá sa bude uplatňovať, bude vyššia ako minimálna úroveň zdanenia uvedená v smernici o zdaňovaní energie. Opatrenie bude možné hodnotiť v prípade žiadosti o jeho predĺženie po uplynutí šesťročného obdobia.
            
            
               •Zhrnutie navrhovaného opatrenia
            
            
               Komisia navrhuje povoliť daňovú úľavu vo výške 122,56 EUR na 1 000 litrov v prípade plynového oleja a 151,01 EUR na 1 000 kg v prípade LPG. Uplatniteľné sadzby dane sú 280,65 EUR na 1 000 litrov v prípade plynového oleja používaného ako vykurovacie palivo, resp. 38,93 EUR na 1 000 kg v prípade LPG používaného ako vykurovacie palivo. Uplatniteľné sadzby dane sa nachádzajú nad minimálnou úrovňou zdanenia predpísanou v smernici 2003/96/ES.
            
            
               2019/0079 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Taliansku v súlade s článkom 19 smernice 2003/96/ES povoľuje, aby v určených zemepisných oblastiach uplatňovalo znížené sadzby dane z plynového oleja a zo skvapalneného ropného plynu používaných na vykurovacie účely
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  3
               , a najmä na jej článok 19 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 19 ods. 1 smernice 2003/96/ES bolo Taliansku povolené, aby v určitých obzvlášť znevýhodnených oblastiach uplatňovalo znížené sadzby spotrebnej dane z plynového oleja a zo skvapalneného ropného plynu (ďalej len „LPG“) používaných na vykurovanie. Posledné povolenie bolo udelené do 31. decembra 2018 vykonávacím rozhodnutím Rady 2014/695/EÚ
                  4
               .
            
         
         
            
               (2)Listom z 31. októbra 2018 požiadali talianske orgány o povolenie uplatňovať v určitých obzvlášť znevýhodnených zemepisných oblastiach znížené sadzby dane z plynového oleja a LPG používaných na vykurovacie účely a naďalej tak pokračovať v režime, ktorý sa v niektorých oblastiach uplatňoval na základe rozhodnutia 2014/695/EÚ pred tým, ako stratilo účinnosť. Doplňujúce informácie a vysvetlenia poskytli talianske orgány 14. decembra 2018. Talianske orgány požiadali o povolenie na obdobie od 1. januára 2019 do 31. decembra 2024.
            
            
               (3)Taliansko má veľmi rozmanité územie, ktoré sa vyznačuje rôznorodými klimatickými a zemepisnými podmienkami. Vzhľadom na osobité charakteristiky svojho územia Taliansko zaviedlo znížené sadzby dane z plynového oleja a LPG s cieľom čiastočne vykompenzovať neúmerne vysoké vykurovacie náklady, ktoré znášajú obyvatelia v určitých zemepisných oblastiach.
            
            
               (4)Daňová diferenciácia sa zakladá na objektívnych kritériách a jej cieľom je zabezpečiť, aby mali obyvatelia v oprávnených oblastiach porovnateľné podmienky s ostatnými obyvateľmi Talianska, a to prostredníctvom zníženia ich neprimerane vysokých vykurovacích nákladov, ktoré sú spôsobené nepriaznivými klimatickými podmienkami alebo ťažkosťami so zásobovaním palivami v porovnaní so zvyšným územím Talianska.
            
            
               (5)Znížené sadzby dane sú uplatniteľné v zemepisných oblastiach, ktoré spĺňajú jedno z týchto kritérií: a) veľmi nepriaznivé klimatické podmienky v rámci územia Talianska (obce patriace do zóny F vymedzenej v prezidentskom dekréte č. 412 z 26. augusta 1993
                  5
               ), b) nepriaznivé klimatické podmienky v spojení s ťažkosťami pri zásobovaní palivami (obce patriace do zóny E vymedzenej v prezidentskom dekréte č. 412 z 26. augusta 1993, pokiaľ príslušné obce nemajú prístup k sieti zemného plynu), a c) zemepisná izolácia v spojení s ťažkým a nákladným zásobovaním palivami: Sardínia a malé ostrovy, pokiaľ príslušné obce nemajú prístup k sieti zemného plynu. Znížené sadzby dane by sa mali uplatňovať iba do dokončenia siete zemného plynu v príslušných obciach.
            
            
               (6)Komisia požadované opatrenie preskúmala a nezistila, že by narúšalo hospodársku súťaž alebo bránilo fungovaniu vnútorného trhu, a opatrenie sa nepokladá za nezlučiteľné s politikou EÚ v oblasti životného prostredia, energetiky a dopravy. Znížená sadzba dane by v prípade plynového oleja a LPG zostala vyššia ako minimálne úrovne EÚ pre zdaňovanie stanovené v smernici 2003/96/ES a iba by čiastočne zmierňovala dodatočné náklady na vykurovanie, ktoré vznikajú v daných zemepisných oblastiach.
            
            
               (7)Taliansku by sa preto malo v súlade s článkom 19 ods. 2 smernice 2003/96/ES povoliť, aby do 31. decembra 2024 v určených zemepisných oblastiach uplatňovalo znížené sadzby dane z plynového oleja a LPG používaných na vykurovacie účely.
            
            
               (8)Z článku 19 ods. 2 smernice 2003/96/ES vyplýva, že každé povolenie udelené na základe uvedeného článku musí byť prísne časovo obmedzené.
            
            
               (9)Aby sa príslušným regiónom poskytla dostatočná miera istoty, povolenie by sa malo udeliť na obdobie šiestich rokov. V snahe nenarušiť budúci všeobecný vývoj súčasného právneho rámca je však vhodné stanoviť, že ak by Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, toto rozhodnutie stratí účinnosť dňom, ktorým sa pravidlá takéhoto zmeneného systému začnú uplatňovať.
            
            
               (10)S cieľom zabezpečiť, aby sa opatrenie uplatňovalo bez prerušenia, pokiaľ ide o povolenie uplatňovať znížené sadzby spotrebných daní udelené rozhodnutím 2014/695/EÚ, ktoré stratilo účinnosť 31. decembra 2018, by bolo vhodné, aby sa toto rozhodnutie uplatňovalo od 1. januára 2019.
            
            
               (11)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               1. Taliansku sa povoľuje, aby uplatňovalo znížené sadzby dane z plynového oleja a LPG používaných na vykurovacie účely v týchto znevýhodnených zemepisných oblastiach:
            
            
               a)obce patriace do klimatickej zóny F vymedzenej v prezidentskom dekréte č. 412 z 26. augusta 1993;
            
            
               b)obce patriace do klimatickej zóny E vymedzenej v prezidentskom dekréte č. 412 z 26. augusta 1993;
            
            
               c)obce na Sardínii a na malých ostrovoch, to znamená na všetkých talianskych ostrovoch okrem Sicílie.
            
            
               2. S cieľom zamedziť akýmkoľvek nadmerným kompenzáciám nesmie úľava presiahnuť dodatočné náklady na vykurovanie vzniknuté v daných oblastiach. V osobitnom prípade Sardínie a malých ostrovov nesmie v dôsledku toho daňová úľava viesť k cenám nižším, ako sú ceny rovnakého paliva v pevninskom Taliansku.
            
            
               3. Znížená sadzba musí spĺňať požiadavky stanovené v smernici 2003/96/ES, najmä v súvislosti s minimálnymi úrovňami zdaňovania stanovenými v článku 9 uvedenej smernice.
            
            
               Článok 2
            
            
               Oprávnenosť zemepisných oblastí uvedených v článku 1 ods. 1 písm. b) a c) je podmienená nedostupnosťou siete zemného plynu v príslušnej obci.
            
         
         
            
               Článok 3
            
            
               Toto rozhodnutie sa uplatňuje od 1. januára 2019 do 31. decembra 2024.
            
            
               Ak by však Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by povolenie udelené v článku 1 tohto rozhodnutia nezodpovedalo, toto rozhodnutie stratí účinnosť dňom, ku ktorému sa pravidlá daného zmeneného systému začnú uplatňovať.
            
            
               Článok 4
            
            
               Toto rozhodnutie je určené Talianskej republike.
            
            
               V Bruseli
            
            
               
                     Za Radu
               
               
                     predseda/predsedníčka
               
            
         
         
            
                  
                     (1)
                  ()
                        Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51); smernica naposledy zmenená smernicami 2004/74/ES a 2004/75/ES (Ú. v. EÚ L 157, 30.4.2004, s. 87 a s.100).
               
               
                  
                     (2)
                  ()
                        Ú. v. EÚ L 109, 19.4.2008, s. 27 – 29.
               
               
                  
                     (3)
                  ()
                        Ú. v. EÚ L 283, 31.10.2003, s. 51.
               
               
                  
                     (4)
                  ()
                        Vykonávacie rozhodnutie Rady 2014/695/EÚ z 29. septembra 2014, ktorým sa Taliansku povoľuje, aby v určených zemepisných oblastiach uplatnilo znížené sadzby dane z plynového oleja a LPG používaných na vykurovacie účely v súlade s článkom 19 smernice 2003/96/ES (Ú. v. EÚ L 291, 7.10.2014, s. 16). 
               
               
                  
                     (5)
                  ()
                        V prezidentskom dekréte č. 412 z 26. augusta 1993 sa územie Talianska rozdeľuje na šesť klimatických zón (A až F). Klasifikácia sa zakladá na jednotke „dennostupňov“, ktorá predstavuje počet dní za rok, počas ktorých sa vonkajšia teplota líši od optimálnej teploty 20 C°, a teda je potrebné kúriť.